Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 558/12/5502	Čadca, 16.7.2012
EEČ : 2-37-130-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Čadca
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, XXXXX, Slovensko
ako otec maloletej dcéry XXXXX, nar. XXXXX, ktorá je vo výchove a starostlivosti u svojej matky XXXXX, nar. XXXXX, trvale bytom XXXXX, okres XXXXX, úmyselne riadne na toto dieťa neplatil výživné v dobe od 01.03.2012 do 13.07.2012. K vyživovacej povinnosti bol aj zaviazaný rozsudkom Okresného súdu XXXXX pod sp. zn. XXXXX, ktorý nadobudol právoplatnosť dňa 03.05.2011 a to prispievať mesačne sumou 160,- € a to vždy do 15. dňa v mesiaci vopred k rukám matky dieťaťa. Obvinený za uvedené obdobie mal na výživnom zaplatiť sumu 640,- €, zaplatil 640,- € a teda za uvedené obdobie na výživnom k rukám XXXXX, nar. XXXXX, nedlhuje žiadne peniaze. 

lebo zanikla trestnosť činu
Odôvodnenie:
Uznesením povereného príslušníka Obvodného oddelenia Policajného zboru XXXXX zo dňa 14.06.2012 pod sp. zn. ČVS:ORP-679/OO-CA-2012 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX, nar. XXXXX,  bytom XXXXX, okres XXXXX, t. č. bytom XXXXX 171, okres XXXXX, pre prečin  zanedbania povinnej výživy podľa § 207 odsek 1 Trestného zákona, na tom skutkovom základe, ako je uvedené v predmetnom uznesení.

Dňa 12.07.2012 poverený príslušník Obvodného oddelenia Policajného zboru XXXXX predložil prokuratúre spisový materiál pod spisovou značkou ČVS:ORP-679/OO-CA-2012 s návrhom na zastavenie trestného stíhania podľa § 215 odsek 1 písmeno h/ Trestného poriadku. 

Preskúmaním uvedeného spisového materiálu bolo zistené, že uvedený návrh je dôvodný. 

Trestné oznámenie na XXXXX podala XXXXX, nar. XXXXX, trvale bytom XXXXX, okres XXXXX. Uviedla, že jej bývalý manžel jej rozsudkom Okresného súdu XXXXX zaviazaný prispievať na výživu maloletej dcéry sumou 160,- € mesačne vždy do 15. dňa v mesiaci k jej rukám. Vyživovaciu povinnosť si neplní od 01.03.2012 a doposiaľ, ku dňu 16.05.2012, je dlh 480,- €. Pri výsluchu dňa 27.06.2012 poškodená uviedla, že jej bývalý manžel, XXXXX, jej dlžné výživné v sume 640,- € uhradil na trikrát nasledovne: 12.06.2012 uhradil sumu 380,- €, 14.06.2012 uhradil sumu 160,- € a 22.06.2012 uhradil sumu 100,- €. Ďalej uviedla, že jej bývalý manžel jej na výživnom nedlhuje už žiadnu sumu.  

Do spisu boli zabezpečené doklady o úhrade výživného.
 
Obvinený teda za obdobie, ktoré bolo predmetom stíhania, výživné v plnej výške uhradil, čím využil ustanovenie § 86 písmeno a/ Trestného zákona o účinnej ľútosti.

Podľa ustanovenia § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu.        

Podľa ustanovenia § 86 písm. a/ Trestného zákona trestnosť trestného činu zaniká aj vtedy ak ide o trestný čin zanedbania povinnej výživy podľa  § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr než sa súd odobral na záverečnú poradu.

Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov úmyselne neplnil zákonnú povinnosť vyživovať iného.

Vzhľadom k tomu, že obvinený XXXXX výživné, ktoré bolo predmetom stíhania v plnej výške uhradil, rozhodla som preto tak, ako je vo výroku tohto uznesenia uvedené a v zmysle § 215 odsek 1 písmeno h/ Trestného poriadku zastavila som trestné stíhanie proti obvinenému XXXXX pre prečin zanedbania povinnej výživy podľa § 207 odsek 1 Trestného zákona. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Janka Švaňová
prokurátorka